साउथ फिल्म इंडस्ट्री से बनाई अपनी अलग पहचान, जल्द ओटीटी पर मिलूंगी
South Super Star Mannara Chopra Story - प्रियंका चोपड़ा की कजिन होने का मतलब ये नहीं कि मैं उनकी परछाई हूं। मैं लोगों की उम्मीदों को पूरा करने के लिए नहीं, बल्कि हर बार कुछ नया सीखने के लिए काम करती हूं।
‘प्रियंका चोपड़ा की कजिन होने का मतलब ये नहीं कि मैं उनकी परछाई हूं। मैं लोगों की उम्मीदों को पूरा करने के लिए नहीं, बल्कि हर बार कुछ नया सीखने के लिए काम करती हूं। मैं जो भी कर रही हूं, उससे बहुत खुश हूं। मौका छोटा हो या बड़ा, सोच बड़ी होनी चाहिए।’ ये शब्द है एक्ट्रेस मनारा चोपड़ा के, जो साउथ की जानी-मानी एक्ट्रेस हैं और जल्द ओटीटी प्लेटफॉर्म पर अपनी नई पारी की शुरुआत करने जा रही हैं।
वुमन भास्कर बात करते हुए मनारा ने अपने फिल्मी जर्नी से जुड़े कुछ अनसुने किस्से शेयर किए हैं, तो आज 'ये मैं हूंं' में जानिए मनारा चोपड़ा की कहानी।
कभी कोई मौका हाथ से जाने नहीं देती थी
मैं दिल्ली में पली-बढ़ी हूं। स्कूल के समय से ही मैं हर तरह के कॉम्पिटिशन में भाग लेती थी। मेरे पिता एडवोकेट रमन राय हांडा और मां कमिनी चोपड़ा का कहना था कि ऐसे कॉम्पिटिशन्स से हमें बहुत कुछ सीखने को मिलता है। इसलिए मैं कोई भी मौका हाथ से जाने नहीं देती थी। पेरेंट्स ने मुझे और मेरी बहन को पूरी छूट दी, कभी किसी काम को करने से रोका नहीं।
खबर से जुड़े पोल में वोट करें
मैं बीबीए और फैशन डिजाइनिंग में डबल ग्रैजुएट हूं। जब मैं फर्स्ट ईयर में थी उसी समय मुझे फैशन कंपनी में इंटर्नशिप करने का मौका मिला। उस समय मेरी उम्र महज 20 साल ही थी, मैंने इंटर्नशिप ज्वाइन कर लिया और काम करने लगी।
फिटनेस के लिए ज्वाइन किया डांस क्लास, बनी प्रोफेशनल डांसर
थोड़े दिनों बाद मुझे लगने लगा कि मैं कुछ क्रिएटिव नहीं कर रही, क्या पूरी लाइफ मैं यही करूंगी। क्योंकि मेरी मां एक ज्वेलरी डिजाइनर हैं और खुद क्रिएटिव फील्ड से जुड़ी हैं मैंने जब उनसे ये डिस्कस किया तो उन्होंने मुझे समझाया और डांस स्कूल ज्वाइन करने की सलाह दी। अपनी उलझन को दूर करने के लिए और खुद को फिट रखने के लिए मैंने घर के पास के एक डांस स्कूल ज्वाइन किया।
अब मैं पूरे दिन बिजी रहने लगी। सुबह कॉलेज, उसके बाद इंटर्नशिप और रात के 10 से 12 बजे तक डांस स्कूल। इस दौरान मुझे मेरी मां का बहुत सपोर्ट मिला। एक वर्किंग वुमन होते हुए भी वो सब कुछ मैनेज करती थीं, जिससे मैं हमेशा मोटिवेट होती थी। डांस स्कूल में मैं एक डांस ग्रुप से जुड़ी, जिनके साथ रेगुलर प्रैक्टिस करते हुए मैं प्रोफेशनल डांस सीखा।
वीकेंड में डांस शोज के लिए विदेश जाने लगी
धीरे-धीरे मैं उस डांस क्लास और डांस ग्रुप के साथ परफॉर्म भी करने लगी। इस ग्रुप के ज्यादातर शोज विदेशों में होते थे। इस तरह से मैं मंडे से फ्राइडे तक इंडिया में अपनी जॉब करती और वीकेंड पर इंटरनेशनल इवेंट्स और शोज करने के लिए देश से बाहर जाती थी।
असिस्टेंट कोरियोग्राफर के तौर पर मुंबई आई
डांस के प्रति मेरे कमिटमेंट को देखते हुए 2012 में डांस स्कूल की तरफ से मुझे एक ऑफर मिला। दरअसल, वे लोग मुंबई में भी अपना ब्रांच सेटअप कर रहे थे, जिसके लिए उन्हें एक असिस्टेंट कोरियोग्राफर की जरूरत थी। उन्होंने मुझे इसके लिए अप्रोच किया। मैंने भी इस ऑफर को तुरंत हां कह दिया और मुंबई आ गई। यहां मुझे अपने काम के दौरान कई अलग-अलग लोगों से मिलने का और बहुत कुछ सीखने का मौका मिला।
ऐसे शुरू हुआ मॉडलिंग और एक्टिंग का सफर
इसी दौरान मुझे मॉडलिंग के ऑफर आने लगे। ये मेरे लाइफ का टर्निंग प्वाइंट था। मुझे समझ आया कि मॉडलिंग और एक्टिंग एक ऐसा करियर है, जिसमें हर दिन कुछ नया सीखा जा सकता है, कुछ नया किया जा सकता है। अब मैंने अपना फोटोशूट करवाने की सोची, क्योंकि इंडस्ट्री में मैं केवल अपनी कजिन प्रियंका चोपड़ा को जानती थी मैंने उनसे सजेशन लिया और उनकी ही मदद से अपना फोटोशूट करवाया। इसके बाद मैंने ऐड शूट के लिए ऑडिशन्स देने शुरू किए। कई बार मैं सिलेक्ट होती थी, कई बार नहीं। इस दौरान भले ही मैं कई बार असफल हुई, लेकिन अब मैं अपना मन बना चुकी थी कि मुझे मॉडलिंग और एक्टिंग में ही करियर बनाना है।
एक साल में किए 40 टीवी ऐड्स
ये वो समय था जब मुझे जो भी मौके मिले वो मैं करती चली गई और नतीजा ये रहा कि अगले एक साल के अंदर मैंने करीब 40 ऐड्स में काम किया। इतने टीवी ऐड्स करने के बाद भी मैंने इस चीज पर ध्यान दिया कि जितने मॉडलिंग प्रोजेक्ट और ऐड्स के लिए मैं सिलेक्ट नहीं हुई थी उसमें क्या कमी रह गई। मैंने खुद में आकलन किया और अब खुद को बॉलीवुड के लिए तैयार करने लगी। ।
‘बजना चाहिए गाना’ से पहचानते थे लोग
कई ऑडिशन दिए जिसके बाद साल 2013 में मैं 'जिद' के लिए सिलेक्ट हुई। 'जिद' में मेरा रोल एक एग्रेसिव था। जिद रिलीज होने के बाद लोग मुझे उसी किरदार के तौर पर जज करने लगे। जिद के बाद मुझे वैसे ही किरदार के रोल्स ऑफर हुए।
इसी दौरान मेरा 'गाना डॉट कॉम' के लिए ऐड भी रिलीज हुआ था, जो कि बहुत फेमस हुआ। इसके बाद कई लोग मुझे इस ऐड से पहचानते थे। कई लोग कंफ्यूज होते थे कि मैं वहीं हूं, जिसने जिद में बोल्ड किरदार निभाया है। कई लोगों का सोचना था कि जैसी मैं फिल्म में हूं वैसी ही रियल लाइफ में भी होंगी। मगर मैं अपने किरदार से बहुत अलग थी, बिल्कुल एक आम लड़की की तरह।
साउथ फिल्म इंडस्ट्री में बनाई अपनी अलग पहचान
'जिद' के बाद मैं अब तक साउथ की 8 से 9 फिल्मों में काम कर चुकी हूं। जब मुझे पहली फिल्म ऑफर हुई तो मैंने इस मौके को भी अपने हाथ से जाने नहीं दिया और हां कह दिया। मैंने अबतक साउथ में कई बड़े डायरेक्टरर्स और स्टार्स के साथ काम किया। साउथ फिल्मों में लोगों मुझे पूरे दिल से अपनाया, यहां ना तो वहां मुझपर कोई दबाव था और ना ही अपनी पहली फिल्म जैसे किरदार करने को कहा गया। यहां लोग मुझे मेरे काम और नाम से जानते हैं।
प्रियंका चोपड़ा की बहन हूं, लेकिन उनसे तुलना नहीं करती
आज भी कई लोगों ने मुझसे ये सवाल करते हैं कि प्रियंका चोपड़ा की बहन होने के नाते लोग मुझपर उनके जैसे काम करने का प्रेशर रहा होगा। मगर ऐसा नहीं है, जो लोग मुझे समझते है वो जानते हैं कि मैं उनसे बहुत अलग हूं, मैं हमेशा उनसे इंस्पायर और मोटिवेट होती हैं, लेकिन कभी उनसे तुलना नहीं करती। मैं थोड़ी रिजर्व नेचर की रही हूं। हां, काम और क्रिएटिव चीजों के ऊपर घंटो बाते कर सकती हूं। मैं अपने काम को लेकर बहुत सीरियस हूं और हर बार कुछ नया सीखने के लिए काम करती हूं।
जल्द ओटीटी प्लेटफॉर्म पर दिखूंगी
अपने करियर और काम पर फोकस करने के इतर मेरी कोशिश रहती है कि उन लोगों की मदद कर सकूं, जो कई सारे सपने लेकर मुंबई आए हैं। मैंने ऐसे कई यंगस्टर्स की मदद की भी है, उन्हें कांटेक्ट दिए है ताकि वो सही रास्ते पर चल सकें। मैंने ऐड्स और फिल्मों के अलावा कई म्यूजिक एलबम्स में भी काम किया है। मेरा मानना है कि आने वाला समय ओटीटी का है। फिल्मों के अलावा अब मैं इसपर भी फोकस कर रही हूं। आने वाले दिनों में मैं आपसे ओटीटी प्लेटफॉर्म पर मिलूंगी।